b'\n_START_ARTICLE_\nAndreas Goldberger\n_START_SECTION_\nZa\xc4\x8detek in uspehi\n_START_PARAGRAPH_\nGoldi je v svetovnem pokalu debitiral v sezoni 1990/91, natan\xc4\x8dneje na tekmi Novoletne turneje v doma\xc4\x8dem Innsbrucku. Prvo zmago je osvojil na istem prizori\xc5\xa1\xc4\x8du v sezoni 1992/93, druga zmaga v Bischofshofnu pa mu je omogo\xc4\x8dila osvojitev Novoletne turneje, s konstantnimi rezultati pa je na koncu prvi\xc4\x8d dobil skupni se\xc5\xa1tevek svetovnega pokala._NEWLINE_Enako zgodbo je ponovil v sezoni 1994/95. Dobil je Novoletno turnejo, z nekoliko ve\xc4\x8d zmagami pa nato \xc5\xa1e svetovni pokal. V Planici je kot prvi \xc4\x8dlovek presko\xc4\x8dil 200 metrov, vendar se ni obdr\xc5\xbeal na nogah. Na olimpijskih igrah v Lillehammerju je osvojil bronasto medaljo na veliki skakalnici._NEWLINE_Postal je svetovni prvak v poletih na Kulmu leta 1996 ter tudi \xc5\xa1e tretji\xc4\x8d zmagovalec svetovnega pokala. Dobil je tudi nekaj tekem, ki so potekale na letalnicah.\n_START_SECTION_\nKokainski \xc5\xa1kandal\n_START_PARAGRAPH_\nLeta 1997 je Goldberger priznal u\xc5\xbeivanje kokaina, zato je dobil \xc5\xa1estmese\xc4\x8dno prepoved nastopanja v svetovnem pokalu. Bil je \xc5\xbee dogovorjen z jugoslovansko smu\xc4\x8darsko zvezo, vendar mu je avstrijska zveza to prepovedala, zato se je po odslu\xc5\xbeeni kazni odlo\xc4\x8dil za vrnitev v avstrijsko reprezentanco.\n_START_SECTION_\nPonoven vzpon\n_START_PARAGRAPH_\nV vrh svetovnega pokala se je zopet vrnil v sezoni 1999/00, vendar nikoli ve\xc4\x8d ni zmagal. Na ekipni preizku\xc5\xa1nji v Planici na koncu sezone je postavil nov svetovni rekord (225 m), ki je veljal tri leta._NEWLINE_Kariero, ki so jo zaznamovali tudi grdi padci na pomembnej\xc5\xa1ih tekmovanjih, je kon\xc4\x8dal maja 2005.'